
DISPUTATIO  MEDICA 

INAUGURATAS.. 


QTJjEDAM  DE 

\  '  - 

SCORBUTO 

COMPLECTENS, 


PRiE  FANDA. 

> 

Sgorbutus,  valetudinis  adversae  genus  nautis 
potissimum  infestum,  parum  antiquis,  rerum 
navalium  imperitis  et  insuetis,  innotuisse  vide¬ 
tur.  Indicis  enim  nautici  mirabilis  ignari,  nec 
ideo  se  oceano  committere  ausi,  freta  sola  cari¬ 
nis  secabant.  Huc  accedit,  gentes  antiquas  ex~ 
cultiores,  scilicet  Phcenices,  Graecos,  Pcenqs, 

et  Romanos,  terras  mari  Mediterraneo  propin¬ 
quas  accoluisse :  quae  sole  torrido  exustae,  minus 
quam  regiones  septentrionales,  tunc  temporis 
sane  ignotae,  corpora  humana  Scorbuto  subeundo 
aptant.  Diu  porro  navigare  antiquis  tempori¬ 
bus  non  opus  erat :  gentesque,  de  quibus  agi¬ 
tur,  olim,  uti  hodie,  frugibus  praesertim  vesci 
solebant :  qualis  victus  Scorbuto  insigniter  ob¬ 
stat.  Hisce  perspectis,  non  admirandum  est, 
medicos  vetustiores  de  hoc  morbo  pene  siluis¬ 
se. 

Obruto  imperio  Romano,  totus  fere  terrarum 
orbis  in  barbariem  incultam  incidit.  Demum 

vero  seculo  decimo  quarto,  nova  lux  gentibus 

•  \ 

affulgere  ccepit  :  indice  nautico  invento,  viri 
fortes  ad  ardua  tendebant :  ejusque  ope,  auspi¬ 
cibusque  Columbo  et  Vasco  de  Gama,  novus 
aditus  ad  utram  que  Indiarum,  oceano  immen¬ 
so  exarato,  tandem  patebat.  Hinc,  uti  opes  et 

* 

copiae,  ita  quoque  nova  morborum  genera,  ex- 
quisita  sunt :  tam  enim  m»er  se  propinqui  sunt 
bonorum  et  malorum  fines,  ut  haec  illis  carere 
vix  possint. 

Nunc  demum  nautae  permultos  menses  navi¬ 
gare  soliti,  frugibus  denegatis," carnibus  muriate 

soda  conditis,  iisdemque  non  raro  jam  ad  putre¬ 
dinem  vergentibus,  vesci  coguntur :  unde,  o- 
peram  simul  conferentibus  aliis  causis  mox  me- 
plorandis,  scorbutus  facile  et  cito  nascitur. 

DE  DEFINITIONE. 

H^ecce  praefatus,  ad  rem  propositam  aggre¬ 
diendam  transeo.  Cullenus  celeber  scorbutum 
ad  Classem  cachexia,  ORDiNEMque  impetigi - 
nes,  relatum,  ita  definivit :  “  In  regione  frigi- 
“  da,  post  victum  putrescentem,  salitum,  ex 
“  animalibus  confectum,  deficiente  simul  ma- 
“  teria  vegetabili  recente ;  asthenia,  stomacace, 
66  in  cute  maculae  diversi  colores,  plerumque 
u  livescentes,  praesertim  ad  pilorum  radices. 

DE  SIGNIS. 

Scorbutus  incipere  consuevit  e  languore  ani¬ 
mi  et  corporis  perinsigni,  gravitate  circa  prae¬ 
cordia,  marcore,  nec  raro  animae  defectione. 
His  malis  deinde  superveniunt  vultus  demissus. 

tumidus  et  luridus,  oculi  nitoris  expertes,  respi¬ 
ratio  motu  quam  levissimo  celerata,  tussis,  pul¬ 
susque  arteriarum  imbecilli  et  inaequales, 
postea,  gingivae  spongiosae  et  molles  facile  dila¬ 
cerantur,  cruore  effuso;  dentes  parum  firmi  max¬ 
illis  inhaerent,  nec  raro  excidunt  ;  anhelitus 
foetet ;  vires  cibi  concoctrices  admodum  dita¬ 
buntur  ;  alvus  sub  initio  tardior  quam  fert  na¬ 
tura,  aegte  et  parum  excernit ;  ad  finem  contra 
fluere  consuevit.  Summa  cutis  valde  aret ;  quod 
signum  molestiam  quaesitissimam  affert.  Urina 
parca  redditur  :  ferturque  efficere  ut  succi  coeru¬ 
lei  herbarum  ei  adjecti  viridescant :  unde,  si 
profecto  res  ita  se  habeat,  hic  humor  alcalinus 
judicandus.  Frequenter  venae  luemorrhoidales 
hoc  morbo  implicatis  turgere  observantur.  Cu¬ 
tis  inter  haec  coeruleis  maculis  efflorescit ;  si  ve¬ 
ro  alicubi  corporis  vulnus  jam  sanescere  ince¬ 
perit,  nunc  sua  sponte  ulcus  ibi  malum  renasci 
consuevit :  sive  natura  medicatrix  os  olim  frac¬ 
tum  redintegraverit,  vinculum  protinus  dissolu¬ 
tum  prodit.  Artus  dolent,  veluti  rheumatismo 
vexati,  praesertim  noctu ;  mens  autem  integri¬ 
tate  plerumque  fruitur :  certeve  delirium  abeste. 

v  .  J  ' 

Ad  ultima  ventum  esse  demum  testantur  ar¬ 
tus  rigidi  et  tumidi,  marcor  summus,  cursus 
sanguinis  e  naribus,  ore,  ano,  aliisque  partibus, 
quas  membranee  mucosa  obtegunt,  alvus  fusa 
animi  injussu,  dejectiones  fetidissimae :  deni¬ 
que  haud  raro  dirus  hydrops  et  febris  hectica , 
Quibus  aerumnis  mors  exoptanda  finem  impon¬ 
it. 

Signa  jam  relata  ad  hunc  morbum  gravissi¬ 
mum  pertinent :  scire  equidem  licet  interdum 
eundem  leviorem  urgere,  tempestivis  remediis 

censurum. 

/  .  r  - 


DE  CAUSIS. 

Causje  morborum  duplicis  sunt  generis,  sciii- 

* 

cet,  Remota  et  Proxima  sive  Continentes, 
Illae  vero  in  Abditas  et  Evidentes  diducuntur: 
de  quarum  singulis  quam  brevissime  disputa¬ 
bo. 


De  Causis  Abditis.  Quanto  magis  vires  di¬ 
labantur,  tanto  facilius  noxae  sedatrices  ei  ad- 

,  >  ■  i 

motae  laedunt :  non  solum  enim  infirmitas  cor- 

pus  mobilius  aequo  facit ;  verum  etiam,  actio¬ 
nibus  omnibus  interioribus  tardatis,  si  quid  ve¬ 
nenum  ei  inhaeret,  difficillime  excernitur.  Hinc 
efficitur  ut  languidi,  macilenti,  labore  aliun- 
deve  fracti  prae  aliis  Scorbuto  subeundo  apten¬ 
tur  :  quod  idem  de  Scrophula  aliisque  malis 
cachecticis  praedicari  potest. 

Do  Causis  Evidentibus.  Causae  evidentes 
vel  excitantes,  sunt  quicquid  vires  labefactet, 
ideoque  exinanitiones  solitas  reprimat,  aut  cor¬ 
pori  nimium  nitrogenii  praebeat. 

Huc  praesertim  attinet  victus  e  carnibus  pu¬ 
trescentibus,  et  muriate  sodes  imbutis.  Hanc 
causam  omnium  praecipuam  sane  judico :  qua 
scilicet  deficiente,  nulla  alia  scorbuto  inferendo 
habilis  quibusdam  esse  videtur.  Res  est  notis¬ 
sima,  nautas  navibus  jam  inclusos  hoc  cibi  gene¬ 
re  praecipue  uti  solitos  esse.  Carnes  ita  praepara¬ 
tae  non  solum  parum  nutrire  possunt,  verum 
etiam  duratae,  et  persaepe  ad  putredinem  vergen¬ 
tes  concoctu  fiunt  difficillimae.  Fruges  porro* 
scilicet,  radices  esculentae,  olera,  legumina,  &c. 
jam  navigantibus  haud  raro  desunt:  statuere 
igitur  licet,  victum  jam  relatum  scorbuium  gig- 

nere,  parti m  quod  non  e  terra  natis  constat, 
ideoque  nitrogenii  plus  justo  habet  ;  partim 
quod  jam  ad  putredinem  tendit* 

Aqua,  quam  nautarum  bibere  est,  haud  raro 
corrupta  fit,  pessimeque  olet ;  inter  causas  hu¬ 
jus  morbi  sine  dubio  recensenda. 

Quo  corpus  humanum  valetudine  sectinda 
perfruatur,  oportet,  ut  secernenda  rite  secernan¬ 
tur,’ et  excernenda  rite  excernantur.  Continen¬ 
ter  scilicet  pulmo,  summa  cutis,  renes  et  alvus, 
homine  sano,  naturas  acres  et  nocivas  ejiciunt. 
Undecunque  igitur  has  actiones  reprimantur, 
corpus  iis  acribus  retentis  inquinetur,  necesse 
est.  Quum  demum  constat  urinam  alvique  de¬ 
jectiones  nitrogenio  abundare,  intellectu  non 
erit  difficile  causas,  quae  istas  exinanitiones  sup¬ 
primere  possint,  scorbuto  inferendo  aptas  esse. 
Hujusmodi  sunt  frigus,  humor,  fatigatio:  qui- 
bus  equidem  nautae  admodum  objecti  esse  con¬ 
suerunt.  Quod  ad  frigus,  Cullenus  inter  s cor- 
blitum  definiendum  notat,  eundem  regiones  gelu 
pigras,  alterutri  polorum  scilicet  propiores, 
maxime  affectare  :  hoc  accidit,  partim  quod 
frigus  secernenda  et  excernenda  rite  secerni  et 
excerni  non  patitur  ;  partim  quod  terra  algore 

rigens  fruges  parcas  et  imperfectas  parire  soleto 
Frigus  sane  modicunl  riteque  et  legitime  cor¬ 
pori  humano  adhibitum  vires  firmat,  omnesque 
actiones  interiores  concitat :  idem  vero  intentius 
noxae  sedatrici  potentissimae  est  habendum. 
Quinetiam  facit  ut  naturae  per  cutem,  pulmo» 
nem,  renes,  alvum  &c.  exire  solitae  intus  hae¬ 
reant  ;  et  exinde  morbum  propositum  progig¬ 
nere  potest.  Hanc  equidem  causam  multo 
magis  opinione  valere  hinc  docemur,  quod  fri- 
gefacti  in  scorbutum  aliquando  inciderunt,*  cibi 
ex  frugibus  confecti  haud  egeni.  Neque  non 
aer  humidus,  aut  humor  ullo  modo  corpori  illa¬ 
tus  non  causa  excitans  judicari  debet.  Ex  om¬ 
nibus  coeli  rationibus,  quae  cutis  halitum  alia¬ 
que  excernenda  supprimunt,  idem  humidum 
sine  dubio  praepollet.  Humor  sane  magis  quam 
frigus  ipsum  cutis  spiracula  claudit.  Aer  enim 
facultate  aquae  solvendae,  haud  secus  atque  aqua 
cujusvis  salium,  pollet :  quanto  igitur  coelum 
humore  saturius  sit,  tanto  minus  ejusdem  acci¬ 
piendi  est  capax.  Coelum  autem  apud  maria  hu¬ 
more  onustum  esse  oportet.  Mensibus  porro 
Julio  et  Augusto,  regiones,  quas  Zonje  Frigidae 
complectuntur,  Jove  nubibus  nebuiisque  densissi- 

mis  malo  infestari  consuerunt :  quo  fit  ut  ea- 

\ 

rundem  incolae,  et  praesertim  alienigenae  huc  ad¬ 
vecti  iis  tempestatibus  facile  in  scorbutum ,  ca~ 
tarrhum  aliosque  morbos  cutis  halitu  suppresso 
oriundos  labantur.  Hoc  optime  usu  noverunt 
viri  fortes,  qui  oceanum  Arcticum  ad  balaenas 
petendas  quotannis  adeunt:  quique  frequenter 
sc orbili o  crudeliter  torquentur. 

Quanquam  autem  hic  morbus  populos,  septen¬ 
trionales,  potiasve  utrique  polorum  vicinos 
potissimum  aggreditur,  haud  tamen  inficior 
quin  gentes  circulis  solstitiorum  $ubnixas  adori¬ 
ri  possit,  modo  causae  satis  pollentes  adsint. 
Terris  ZoNeE  Temperat^  subjectis  coelum  con¬ 
tingit  multo  humore  onustum  :  quae  vero  circu¬ 
lo  cequinoctiali  sunt  propinquae,  sole  ardentissimo 
tostae,  aere  tenuiori  et  sicciori  donantur;  jam  por¬ 
ro  notavi  harum  incolas  frugibus  praesertim 
vesci,  vinaque  acidula  bibere  ;  quo  victus  genere 
nihil  sc  orbati  arcendi  potentius  est. 

Quidam  opinantur  coelum  maritimum  pro¬ 
prietate  aliqua  scorbuto  excitando  idonea  praedi¬ 
tum  esse:  quos  vanam  opinionem  fefellisse  eo 
existimo,  quod  inter  diu  navigandum,  nautae, 
modo  fruges,  et  fructus  jaciduii  iis  suppetant, 

scorbuti  integerrimi  saepe  vixerint  ;  insuper, 
quod  terra  haud  minus  quam  mari,  causis  exci¬ 
tantibus  subjecti  eodem  saepe  laborarunt :  cujus 
rei  exemplo  perinsigni  sit  dira  strages,  qua  hic 
morbus  Calpes  annis  mdcclxxix-lxxx,  &c. 
milites  Britannicos  absumpserit :  qui  tamen  ci¬ 
bo  salubri  destituti  et  hoc  teterrimo  malo  mace¬ 
rati,  invicti,  copiis  ingentibus  Hispaniae  et  Gal- 

■  i  .  >  v 

liae  obstitere. 

Ignavia,  fatigatio  et  motus  animi  sedantes,  huc 
quoque  pertinent ;  quomodo  ad  scorbutum  cien¬ 
dum  operam  conferant,  satis,  ni  fallor,  ex  supra 
comprehensis  apparet. 

Denique,  uti  paucis  absolvam,  omnia  scorbu 
tum  movere  possunt,  quae  faciant  ut  nitrogenium 
corpori  superfluat,  oxygenium  deficiat.  Vel 
causae,  quae  plus  aequo  illius  corpori  praebeant, 
vel  quas  idem  non  rite  excerni  faciant,  huc  va¬ 
lent.  Illa  ratione  victus  e  carnibus  sale  condi¬ 
tis  ;  hac  vero,  causarum  reliquae  scorbutum  fa- 
cessere  videntur. 

De  Causa  Continente.  Perspectis  supra 
propositis,  causam  continentem  judico  esse  Dia- 

THESIN  PUTRIDAM  CpRPORIS  TOTIUS,  MAXIMEqUE 

ejus  kuMORUM.  Non  praedicare  volo,  corpus 
scorbutici  jam  nunc  putrescere  :  vitae  enim  ipsi¬ 
us  est  putredinem  arcere.  Solummodo  propono 
partes  omnes  corporis  ad  hanc  admodum  esse 
proclives ;  istamque  proclivitatem,  sive  diathe - 
sin ,  causam  esse  continentem.  Corpus  demum 
nitrogenio  plus  aequo  infectum,  ob  causas  exci¬ 
tantes  propositas,  diathe  sin,  de  qua  agimus, 
constituit.  Haud  nescio  auctores  alios  aliter 
causam  continentem  hujus  mali  literis  mandas¬ 
se.  Quum  vero  mihi  verbo  potius  quam  re  in¬ 
vicem  dissentire  videntur,  de  eorum  sententiis 
silere,  quam  inutiliter  orationem  producere, 
malui. 


QILE  CADAVERIBUS  SECTIS 
DETEGANTUR. 

Corporibus  hoc  morbo  absumptorum  scalpel¬ 
lo  incisis  et  introspectis,  multa  secus  atque  fert 
natura,  reperiri  solent :  sanguis  ubique  corporis 
dissolutus,  tenuior,  aequo  atrior,  invenitur. 
Pleura  insigni  laticis  copia,  ejusdemque  longe 
acrioris,  scatent.  Pulmones  nigriusculi,  molli- 

oris  compagis,  ad  putredinem  praecipites,  ob¬ 
servari  consuerunt.  Cor  notas  easdem  haud 
raro  sibi  praetulit.  Interdum  ossa  cariosa  et 
corruptissima  sunt :  neque  multa  humores  om¬ 
nes  praeter  consuetudinem  tenues  et  acres,  par¬ 
tesque  solidae  laxae  et  spongiosae,  oculis,  sectis 
corporibus,  obveniunt. 


DE  SIGNORUM  RATfONE. 

Jam  ostendere  nixus  sum  partes  solidas  laxa& 
ct  molles  fieri ;  sanguinemque  et  alios  succos 
justo  tenuiores.  Iste  corporis  habitus  facile,  ut 
conjicio,  omnes  notas  scorbuti  proprias  gignit. 

Maculas  Lividae,  e  sanguine,  vasis  sua 
sponte  diruptis,  in  cavernas  telae  reticulatae 
profuso  nascuntur. 

EvEDEM  s^epe  in  ulcera  mali  moris  abeunt, 
eo  quod  eruor  profusus  et  stagnans  (vasa  enim 
lymphatica  languentia  ad  resorbendum  haud  va¬ 
lent)  acerrimus  fit,  et  inde  summam  cutem, 
cui  subjicitur,  vicinasque  partes,  exedit. 

Sanguinis  cursus  e  naribus,  ore,  auribus, 

ANO,  GINGIVAE  SPONGIOSAE,  ET  DENTES  EXCIDERE 

soliti,  eandem  plane  rationem  accipiunt. 

Anhelitus  foetet,  eo  quod  succus  ventriculi 
proprius  vitiatur,  ideoque  cibi  male  concoquun¬ 
tur  :  quo  fit,  ut  ingesti  mox  putrescant,  pessi- 
mumque  odorem  halent.  Scire  enim  licet,  ven¬ 
triculum  potius  quam  pulmonem,  anhelitus 
graveolentis  plerumque  esse  fontem. 

Febris  hectjca  demum  exercet,  propter  hu¬ 
mores  vitiosos  et  acriores :  multa  enim  irrita¬ 
menta,  praeter  pus,  humoribus  circumeuntibus 
mista  hanc  febrem  accendere  posse,  satis  apud 
medicos  jam  innotuit. 

Hydrops,  qui  circa  finem  crebro  accedit,  ad 
vasa  exhalantia,  et  resorbentia  resoluta  plane 
referendus  est  :  eorum  enim  ora  exinde  magis 
patentia  simulque  languida  efficiunt,  ut  plus 
laticis  intus  profundatur,  et  minus  resorbeatur, 
quam  valetudine  secunda. 

DE  DIAGNOSI. 

Febrium  malignarum  et  pestilentium  cum 
scorbuto  commune  est,  corpus  ad  putredinem 
pronum  esse  videri.  Nemo  autem  rei  mediem 
aliquanto  pefitior  errare  poterit.  Causa  enim 
febrium  excitans,  ratio  diatheseos  putridA, 
quam  subinde  exhibent,  remedia  huic  tollendae 
accommodata,  cerebrique  actio  febrientibus 
multtim  lsesa,  &c.,  satis  superque  medicum  pru¬ 
dentem  dirigent.  Quod  ad  harum  febrium 
causam,  virus  pestilens,  cui  nomen  contagium, 
Febres  continentes  malignas  parit,  lateque  dis¬ 
pergit:  scorbutus  contra  aliunde  nascitur.  Vitae 
principium  labefactum,  non  materia  septica 
corpori  illata,  efficit  ut  febre  captis  humores  ad 
putredinem  vergant :  quo  fit,  ut  isti  proclivitati, 
minus  frugibus,  acidulisque  fructibus,  quam 
vino  aliisque  incitamentis,  optime  occurratur. 
Denique,  scorbutici  mente  sanissima  perfrni  con¬ 
suerunt  :  febricitantes  contra  saepenumero  deli¬ 
rant  *,  iisdemque  cerebri  actio  nunquam  non 
«ravissime  perturbatur. 

Syphilis  quodammodo  etiam  scorbutum  refert. 
Utrique  enim  humores  corrupti  et  polluti  con¬ 
tingunt.  Huic  vero  natura  septica ,  id  est  nitro « 
genio  onusta,  illi  virus,  sive  contagium  specifi¬ 
cum  id  facit.  Ulcera  equidem  maligna  sanatu 
difficillima,  artuum  que  dolores  vagi  ad  utrum¬ 
que  horum  malorum  attinent.  Syphilis  autem 
fere  semper  praeparatis  ex  argento  vivo  ministra¬ 
tis  cedit :  scorbutus,  iisdem  concessis,  nunquam 
non  exasperari  observatur.  Ulcera  scorbuto 
oriunda  cruenta,  liventia,  spongiosa  esse  notan¬ 
tur  ;  celeriter  late  diffunduntur  ;  nec  nisi  causa 
continente  radicitus  sublata,  sanescunt.  Pulmo 
syphiliticis  perraro,  scorbuticis  saepissime  vitiosus 
£Sse  invenitur. 

Jt  • 


DE  PROGNOSI. 

Be  eventu  hujus  morbi  futuro  judicare  lice- 

V  ,  / 

bit,  cognitis  et  perspectis  aegri  aetate,  corporis 
indole,  vitae  victusque  ratione  praegressa,  causis* 
quae  morbum  intulerint ;  prout  graviores  aut  le¬ 
viores  sint >  signis  ipsis  jam  urgentibus,  prout 

acerbiora  an  leniora  sint;  prout  denique,  citius 
aut  tardius  causas  admotas  secuta  fuerint. 

Si  liceat  causas  excitantes  penitus  subducere, 
si  virium  ratio,  aut  medicinae  auxilia  jam  se¬ 
cernenda  et  excernenda  restituere  et  redinte¬ 
grare  coeperint ;  si  notae  infelices  sensim  decre¬ 
scant  ;  si  ulcera  jam  sanescere  incipiant ;  si 
spirandi  difficultas,  aliaeque  notae  pulmonis  et 
cordis  male  se  habentium  inclinentur ;  si  gingi¬ 
vae  firmiores  fiant,  ex  lividisque  rubeant ;  si  aeger 
moveri  et  ambulare  possit,  artuum  rigore,  do¬ 
lore  et  debilitate  imminutis ;  maximeque,  si 
carnes  recentes,  fruges,  succique  fructuum  aci¬ 
duli  nobis  in  manibus  sint ;  desperandum  non 
esse  satis  constat. 

Is  contra  in  praecipiti  versatur,  quem  morbi 
pnegressi  jam  infirmaverint,  aut  nunc  scorbuto 
juncti  urgeant ;  cui  jam  longa  navigatione  de¬ 
tento  fruges  desint,  nec  alius  victus,  quam  car¬ 
nes  sale  conditae,  supersit ;  cuive  mala  passu 
celerrimo, et  vehementissima,  accesserint.  Mox 
vero  periturus  est,  cui  anima  crebro  deficit ; 
sanguinis  multum  sua  sponte  et  continenter, 
ubique  fere  corporis,  effluit  :  quemque  dira 
febris  hectica  macerat  et  labefactat.  Felix  ta- 

irien  est  hodiernos  usu  doctos  optime  cognoscere^ 
quibus  remediis  hoc  malum  instaas  arceatur, 
vel  firmatus  subigatur 

DE  MEDENDI  RATIONE. 

Medendi  consilium  unicum  esse  videtur : 
nimirum,  causam  continentem  tollere ;  id  est, 
diathesin  putridam  submovere.  Quo  vero  hoc 
moliamur,  opus  est  victu  idoneo,  medicamentis 
quibusdam,  causisque  excitantibus  evitatis. 

De  Victu.  Victus  aegro  optime  convenit, 
qui  oxygenio  abundet,  parumque  nitrogenii  ha¬ 
beat.  Medicis  autem  notissimum  est  fruges  il¬ 
lius  divites  esse,  et  paucis  sane  exceptis,  hujus 
pene  expertes ob  eamque  causam  easdem  fere 
neque  putrescere,  neque  ammoniam  edere ;  sed 
ita  fermentescere  posse,  ut  ex  iis  prius  liquor 
meracus  ebrietati  moliendae  aptus,  deinde  ace¬ 
tum,  progignantur.  Cibos  igitur  e  terra  natis 
confectos  esse  oportet.  Radices  esculentae,  quae 
saccharo  et  fcecula  redundant,  veluti,  battata , 
daucus  carota,  &c.,  quantum  fieri  potest,  con- 

cedi  debent.  Pisa,  hordeum  et  quae  sunt  hi& 
similia  carnibus  miscenda ;  adeo  ut  copia  apta 
frugum  cum  carnibus  societur ;  non  enim  fieri 
potest,  quin  inter  navigandum  carnes  sale  con¬ 
ditae  adhibeantur.  Ea  quoque  escae  terra  natae 
genera  danda,  quae  oxygenii  vi  magna  polleant, 
ideoque  putredini  obstandi  praepotentia  sint. 
Hujusmodi  sunt  uvae  passae,  uvae  corinthiac^, 
saccharum,  et  quaecunque  hoc  abundent,  cere- 
visij&  tenuiores  aut  meraciores,  aqua,  ex  qua 
hordeum  fermentatum  fuit  decoctum,  acetum, 
radix  allii  cepa:,  fructus  citri  aurantii ,  citrique 
medica ,  theriaca ,  et  alia  his  similia.  Haec  igitur 
carnibus  recentibus  adjuncta,  si  tempestive  et 
aliquanto  largius  ingerantur,  raro  non  radicitus 
hunc  morbum  submovebunt. 

De  Potu.  Nautae  spiritu  Indico  admodum 
diluto,  potu,  praesertim  utuntur :  aqua  autem 
huic  addita,  praecipue  inter  navigationem  diu¬ 
turnam,  persaepe  putrescit;  potiusve,  naturae  ter¬ 
ra  natae,  quas  dissolutas  habeat,  corruptae  fiunt. 
Aqua  istiusmodi  valde  sit  insalubris,  nec  parum 
operae  ad  scorbutum  inferendum  conferat,  neces- 
se  est.  Quo  minus  aqua  in  putredinem  ruat. 

carbo  ligni  tritus  ei  adjiciendus  ;  cado  ve  ligneo, 
.cujus  facies  interior  igne  denigrata  sit,  aqua  in¬ 
cludenda.  Nihil  enim  validius  putredini  occur¬ 
rit.  Quidam  aquam  puram  servare  nituntur, 
calce  adjecta,  et  postea  acido  sulphur  ico  vel  car - 
hordeo  immisso,  quo  sulphas  carbonasve  calcis 
dejiciatur:  cui  rationi  expurgandae  aquae  fidem 
habere  nequeo. 

Liquores  omnes  acido  carhonico  saturi,  simul- 
que  saccharo  imbuti,  potui  sunt  aptissimi.  Cere- 
visiae  igitur  quam  maxime  ministrari  debent. 
Lindxus  et  Trotterus  has  utilissimas  testantur  ; 
scorhutum  non  prius,  ipsis  curantibus,  erupisse, 
quam  harum  copia  defecisse  coeperit,  professi. 

Quod  ad  medicamenta,  ea  quoque,  quae  oxyge - 
ni  i  concreti  multum  habeant,  testibus  Trottero, 
Coxvelio  aliisque  medicis,  palmam  jure  optimo 
sibi  praeripuerunt.  Ex  his  acida,  cum  quae  succi 
plantarum,  tum  etiam  quae  effossa  praebent, 
optime  conveniunt.  Experientia  freti,  omnes 
fere  medici  acidis  citrico ,  et  nitrico  quam  aliis 
uti  maluerunt.  Citricum  profecto  commodissi¬ 
mum  est,  eo  quod  concretum  facile  hinc  illuc 
transfertur  ;  neque,  si  rite  praeparetur,  sua 
sponte  depravatum  feri  consuevit.  Verisimile 

est  acidum  nitricum ,  nitras  potasscc  et  euchlort - 
tem  potassce  remedia  esse  haud  contemnenda : 
permultum  enim  oxygenii  iisdem  inest,  idque 
vinculo  tam  levi  cum  reliquis  principiorum  sq- 

t  ( 

ciatum,  ut  corpus  non  subire  non  possit,  quoties 
haec  medicamenta  ingerantur.  Quidam  nitras 
potasse?  acido  acetico  dissolutum  adhiberi  ju¬ 
bent  :  nosse  tamen  juvat  medicinae  auxilia  vel 
potentissima  multo  minoris  quam  cibum  potum¬ 
que  idonea  existimanda  esse. 

Ulcera  non  prius  sanescere  possunt,  quam  re- 

i  «. 

mediis  quam  relatis  causam  continentem  sustu- 

/  t  i 

Ierimus;  id  est,  sanum  habitum  humoribus  con¬ 
ciliaverimus.  Horum  igitur  curatio  orationem 
perbrevem  desiderat.  Quotidie  ulcera  detergeri 
oportet,  quo  minus  humor  acer,  quem  effun¬ 
dunt,  carnes  vicinas  exasperet ;  si  pessime  ole¬ 
ant,  et  nigricent,  aqua,  ex  qua  cortex  querci 
pedunculatce  decoctus  fuerit,  lavanda  ;  vel  cata¬ 
plasmate  e  carbone  ligni  trito,  spuma  cerevisicc , 
et  radice  clauqi  carotcc  confecto,  mulcenda 

s«  ,  .  V  w  „  ;  -t  ,  * 

erunt. 

Si  vires  perquam  dilabantur,  vinum  rubrum 

i  t 

Lusitanicum  ministrandum  erit.  Cognitu  autem 
vitilissimum  duco,  remedia  incitando  habilia. 

qualia  sunt  spiritus  galligus,  ^ether  sulphuri- 
cus,  opium,  &-c.  &c.,  longe  saepius  omnino  esse 
inepta.  Neque  sane  vir  ille  acerrimus,  Joan- 
nes  Bruno,  qui  inter  morborum  curationes  ex¬ 
ponendas,  graviter  saepe  erravit,  inani  scilicet 
ratione  lusus,  non  de  proposito  morbo  pernici¬ 
osissima  protulit.  Haud  equidem  nescio,  hunc 
medicum  multa  absurda  olim  accepta  diruisse  r 
morbis  autem  omnibus  bipartitis,  satis  duxisse 
videtur,  qui  sint  sthenici,  qui  asthenici  statu¬ 
ere  ;  et  exinde  apta  remedia  deducere.  Cui  si 
fidendum,  scorbutus  non  ita,  ut  jam  retuli  cur¬ 
andus  ;  sed  incitamenta  valida  supra  compre¬ 
hensa  postulat. 

Denique,  causae  excitantes  summa  ope  evi¬ 
tari  debent.  Coeli  rationem  novare  vel  mutare 
haud  equidem  medicum  penes  est,  Caveri  ta¬ 
men  potest,  ne  aer  humidus  et  frigidus  corpori 
noceat,  vestitu  laneo.  iEgros  porro  rite  exer¬ 
ceri  oportet :  exercitati  equidem,  et  indusio 
laneo  usi  in  scorbutum  graviorem  raro  incidunt ; 
causis  que  excitantibus  illatis  diu  et  fortiter  ob¬ 
stant.  Summa  opus  est  munditie  :  omnibus  igi¬ 
tur,  quorum  est  nautas  curare,  videndum,  ut 
aer  perflatu  assiduo  novetur,  toraliaque,  vestes* 

navisque  ipsa  saepe  lota,  spurcitie  omni  expedi¬ 
antur.  Servatis  enim  iis,  quae  jam  praecepi,  se¬ 
cernenda  et  excernenda  rite  secernuntur  et  ex¬ 
cernuntur,  actioque  ventriculi  sana  plurimum 
adjuvatur. 

.  ..i. 

Siquidem  scorbutici  animi  languore  gravi 
afficiuntur,  qui  mala  omnia  hujus  morbi  propria 
vehementer  intendit,  mens  omnibus  modis  eri¬ 
genda  et  refocillanda.  Simul  atque  nautae  por¬ 
tum  aliquem  attigerint,  non  solum  frugibus 
protinus  recreandi,  sed  ut,  nave  relicta,  ad  ter¬ 
ram  se  recipiant,  et  aliquamdiu  commorati  suos 
visant,  iis  licere  oportet.  Diu  enim  quasi  car- 
cere  inclusi,  neque  uxoribus,  neque  natis  caris¬ 
simis  delectari  possunt.  Quid  vero  honestius, 
quid  utilius,  quam  viros  illos  fortes  et  indomi¬ 
tos  consolari,  quibus  auspicibus  Britannia  oceano 
imperat?  Dulces  concentus,  quos  nervi  canori 
edunt,  animos  admodum  reficiunt ;  quibus  igi¬ 
tur  naves  carere  non  debent : 

44  Music  exalts  each  joy,  allays  each  gvief, 

44  Expels  diseases,  softens  every  pain, 

44  Subdues  the  rage  of  poison  and  the  plague  : 

44  And  hence  the  wise  of  ancient  days  adorti, 

“  The  power  of  Phy  sic,  Melody  and  Song.” 

Quantufticunque  enim  solatii  aut  oblectamenti 
nautis  concilietur,  haud  dubitari  potest,  quin 
vitam  multis  periculis  et  aerumnis  objectam  ag¬ 
ant  :  notatuque  dignissimum  existimo,  Britan¬ 
nos,  dum  nautarum  valetudinem  secundam  tueri, 
adversamque  arcere  nituntur,  suae  publicaeque 
utilitati  optime  consulere. 

Nequaquam  ignoro  alia  notatu  digna,  de  qui¬ 
bus  tacui,  ad  argumentum  propositum  attinere : 
praecipuis  tamen  mihimet  institisse  videor  :  ne¬ 
que  tempus  breve  idem  altius  prosequi  sivit. 

